讀中興頌碑
作者：張耒
朝代：宋

paragraphs: 玉環妖血無人掃，漁陽馬厭長安草。
潼關戰骨高於山，萬里君王蜀中老。
金戈鐵馬從西來，郭公凜凜英雄才。
舉旗爲風偃爲雨，洒掃九廟無塵埃。
元功高名誰與紀，風雅不繼騷人死。
水部胸中星斗文，太師筆下蛟龍字。
天遣二子傳將來，高山十丈磨蒼崖。
誰持此碑入我室，使我一見昏眸開。
百年廢興增歎慨，當時數子今安在。
君不見荒凉浯水棄不收，時有遊人打碑賣。